Հինդուստան

Հնդստան կամ Հնդկական թերակղզի (գործածվում է նաև Հնդկական ենթամայրցամաք եզրը), թերակղզի Ասիայի հարավում։ Տարածքը շուրջ 2 միլիոն կմ²։ Հյուսիսում թերակզու պայմանական սահմանն է հանդիսանում Ինդոս գետի դելտայից մինչև Գանգես գետի դելտան անցնող գիծը։ Արևմուտքից ողողվում է Արաբական ծովի (Հնդկական օվկիանոս), իսկ արևելքից՝ Բենգալյան ծոցի ջրերով։

Հնդկական ենթամայրցամաքում են գտնվում Հնդկաստանը, Շրի Լանկան, Բանգլադեշը, Պակիստանը, ինչպես նաև Նեպալի, Բութանի, Մյանմարի և Չինաստանի որոշ հատվածներ։ Հիմնականում տեղակայված է Հնդկական երկրամասային հարթակի վրա։

Թերակղզու մեծ մասը գրավում է Դեկանի սարահարթը։ Արևմուտքում բարձրանում են Արևմտյան Գաթերը, արևելքում՝ Արևելյան Գաթերը։ Ափերի երկարությամբ ձգվում են ալյուվիալ դաշտավայրերը։ Կլիման մերձհասարակածային է, մուսսոնային։ Գետերը (Նարբադա, Տապտի, Մախանադի, Գոդավարի) ունեն մուսսոնային ռեժիմ։ Տարածված են արևադարձային կարմրավուն և սև (ռեգուրներ) հողերը։ Գաթերի լանջերին աճում են մշտադալար և սաղարթավոր անտառներ, ներքին շրջաններում՝ սավաննաներ։ 

Կատեգորիա:Ասիայի աշխարհագրություն
Կատեգորիա:Ասիայի թերակղզիներ
Կատեգորիա:Հնդկաստանի աշխարհագրություն